DECRETO 11/2008, do 24 de xaneiro, polo que se acorda a cesión, a título gratuíto, do dereito de uso dun inmoble, antiga cámara agraria local, ao Concello de Silleda.
CONSELLERÍA DE ECONOMÍA E FACENDA — III. OUTRAS DISPOSICIÓNS — 08/02/2008

A Xunta de Goberno Local do concello de Silleda, en sesión ordinaria do 28 de setembro de 2007, acordou solicitar á Comunidade Autónoma de Galicia a continuación da cesión no seu día concedida do uso dun inmoble sito na rúa Pontevedra, nº 6 de Silleda.
A Secretaría Xeral e do Patrimonio, dependente da Consellería de Economía e Facenda, tramitou o expediente de cesión de uso do inmoble, de acordo co previsto nos artigos 83 e seguintes do Regulamento que desenvolve a Lei 3/1985, do patrimonio da comunidade autónoma.
Na súa virtude, por proposta do conselleiro de Economía e Facenda, e logo da deliberación do Consello da Xunta de Galicia, na súa reunión de vinte e catro de xaneiro de dous mil oito,
DISPOÑO:
Artigo 1º
Acórdase a cesión, a título gratuíto a favor do Concello de Silleda do dereito de uso dun inmoble sito na vila de Silleda, rúa Pontevedra, nº 6, antiga cámara agraria local. Componse de planta baixa, destinada a oficinas e almacén ou celeiro e dunha planta alta, destinada tamén a oficinas da cámara agraria.
Atópase inscrito no Rexistro da Propiedade de Lalín no tomo 494, libro 111, folio 237, predio 15.328.
Artigo 2º
A cesión de uso queda sometida ás seguintes cláusulas:
a) O fin da cesión será a dedicación do inmoble a fins e servizos de interese xeral agrario.
b) A cesión outorgarase por un período de dez anos contados desde a formalización da escritura pública, prorrogable por períodos sucesivos da mesma duración, se así o acordase expresamente o Consello da Xunta, por proposta da Consellería de Economía e Facenda, logo de petición do cesionario con anterioridade ao vencemento do período anterior.
c) Se o dereito cedido non se aplicase ao fin sinalado dentro do prazo de dous anos, contado desde o outorgamento da escritura pública, ou deixase de estalo con posterioridade, se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o inmoble reverterá á Comunidade Autónoma de Galicia con todas as súas pertenzas e accesións, que terá dereito a percibir, logo de taxación pericial, o valor dos detrimentos ou deterioracións que experimentase. A Consellería de Economía e Facenda poderá comprobar o cumprimento das obrigas que leva implícitas a cesión.
d) Serán por conta da entidade cesionaria:
-Os custos de conservación, administración e mantemento do inmoble do que se cede o uso.
-As cotas dos tributos que poidan gravar o inmoble.
e) As obras de reforma, reparación e mellora do inmoble, que serán por conta da entidade cesionaria, requirirán a presentación do proxecto e a súa aprobación pola Secretaría Xeral e do Patrimonio da Consellería de Economía e Facenda. En todo caso, os investimentos realizados quedarán en beneficio do inmoble e, en ningún caso, poderán ser reembolsados pola Comunidade Autónoma de Galicia, propietaria do inmoble.
f) A entidade cesionaria subscribirá unha póliza de aseguramento a todo risco de perdas ou danos materiais, polo importe do valor do inmoble (248.053,12 ), segundo o reflectido no Inventario Xeral de Bens e Dereitos da Comunidade Autónoma; e outra póliza de aseguramento da responsabilidade civil que garanta posibles danos a terceiros por un importe mínimo de 150.253 . A comunidade autónoma será a beneficiaria e a asegurada, respectivamente, destas pólizas, que se manterán durante todo o período da cesión e se é o caso nas prórrogas.
Artigo 3º
A cesión do dereito de uso formalizarase en documento público subscrito pola Secretaría Xeral e do Patrimonio ou funcionario en quen delegue, debendo constar nela o acordo de cesión e a aceptación do cesionario. Os custos de formalización serán de conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, vinte e catro de xaneiro de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda